**Raquel Welch** (sündinud **Jo Raquel Tejada**; 5. september 1940 Chicago, Illinoisi osariik – 15. veebruar 2023 Los Angeles, California) oli Ameerika Ühendriikide näitleja, laulja ja modell.

Noorus ja iludusvõistlused
--------------------------

Tema isa Armando Tejada oli Boliivia päritolu, ema Josephine Hall oli inglise päritolu. Raquel Welchi isapoolne nõbu oli Boliivia poliitik Lidia Gueiler Tejada, kes oli lühikest aega Boliivia president (1979–1980), olles ajaloos ühtlasi teine naisriigipea Ameerikas peale Isabel Peróni.

Kui Raquel oli kaheaastane, kolis pere USA Illinoisi osariigist California osariiki San Diegosse. Esineda ja teiste meelt lahutada meeldis talle juba lapsena. Ta hakkas seitsmeaastaselt balletti harjutama, kuid pärast kümmet aastat treeninguid teatas tema juhendaja, et neiu keha ikkagi pole baleriinile sobivat tüüpi. 14-aastaselt osales neiu iludusvõistlustel Miss Photogenic ja Miss Contour ja võitis mõlemad. Keskkooliõpilasena valiti ta iludusvõistlustel Miss La Jollaks ja Miss San Diegoks. Pikk iludusvõistluste rida lõppes USA California osariigi kauneima neiu tiitli võitmisega.

Raquel Tejada lõpetas 1958. aastal keskkooli kiitusega. Ta astus San Diego osariigi kolledžisse näitlemist õppima ning järgmisel aastal abiellus ta oma keskkooliaegse kallima James Welchiga.

Näitlejakarjäär
---------------

Filmimaailmas pälvis ta esimest korda tähelepanu 1965. aastal rolli eest ühes rannafilmis, tema foto avaldati ajakirjas Life ning pärast seda sõlmis Welch lepingu filmistuudioga 20th Century Fox. Seejärel sai näitleja peaosa ulmefilmis "Fantastic Voyage" (1966), mis tegi temast staari. Briti stuudio Hammer Film Productions tegi 1966. aastal Tenerifel võtteid filmile "One Million Years B.C." ("Miljon aastat enne Kristust"), kus Raquel Welchil oli dialoogi vaid mõni lause, kuid üldist tähelepanu äratas tema ainus filmikostüüm, milleks olid hirvenahast bikiinid. Seda kirjeldati hiljem arvustustes kui "inimkonna esimeste bikiinide kandmist". Filmi reklaampostrid ja fotod, kus näitleja domineerib bikiinides, olid väga edukad müügiartiklid[*viide?*] ning Raquel Welchist sai ühtlasi oma ajastu seksisümbol.

Raquel Welch filmis "The Biggest Bundle of Them All" (1968)
1966. aastal mängis Raquel Welch koos Marcello Mastroianniga ka Itaalia filmis "Shoot Loud, Louder... I Don't Understanding". 1968. aastal esines Welch koos Frank Sinatraga detektiivfilmis "Lady in Cement". Veel mängis ta filmides "Bedazzled" (1967), "Bandolero!" (1968), "100 vintpüssi" (1969), "Myra Breckinridge" (1970) ja "Hannie Caulder" (1971). 

Raquel Welch ja Frank Sinatra filmis "Lady in Cement" (1968)
Tema järgmised filmid, kus ta mängis tõsisemates rollides, ei toonud talle erilist edu. Erandiks oli Constance Bonacieux' roll 1973. aasta filmis "Kolm musketäri" ("The Three Musketeers (The Queen's Diamonds)"), mille eest pälvis Welch Kuldgloobuse. Sellele järgnes 1974. aastal linastunud "Neli musketäri" ("The Four Musketeers"). 1977. aastal mängis Welch filmis "Animal" koos Jean-Paul Belmondoga. Samal aastal mängis ta ka Mark Twaini romaani "Prints ja kerjus" ainetel loodud filmis "The Prince and the Pauper", kus kehastas leedi Edithit. 

Hiljem sai näitleja vähem uusi filmirolle. 1998. aastal oli ta nomineeritud Kuldse Vaarika auhinnale halvima naiskõrvalosatäitmise eest. Raquel Welchi viimane osatäitmine filmis oli 2017. aastal. Kokku jõudis ta mängida 38 mängufilmis, lisaks paljudes telefilmides, -seriaalides ja -saadetes. 1994. aastal sai Welch tähe Hollywoodi kuulsuste alleel.

Isiklikku
---------

Raquel Welch oli neli korda abielus. Pärast neljandat lahutust (2004. aastal) ta teatas, et enam ei abiellu, ja pidas sõna.

Tänu kaunile ja erootilisele välimusele peeti teda 1960. ja 1970. aastatel seksisümboliks. Welch poseeris 1979. aastal Playboyle, kuid ei lubanud end kunagi pildistada täielikus alastuses. Ta keeldus poseerimast, öeldes: "Seda, mida ma ekraanil teen, ei saa samastada sellega, mida ma eraelus teen. Mind ei ole kasvatatud seksisümboliks ning see ei ole ka minu loomuses." Playboy paigutas Welchi 3. kohale edetabelis "20. sajandi 100 seksikaimat staari".

Esimesest abielust on Raquel Welchil poeg Damon Welch (sündinud 1959) ja tütar, samuti näitlejatee valinud Tahnee Welche (sünd. Latanne Rene Welch, 1961). Tahnee on käinud ema jälgedes: ka tema foto ilmus 1995. aasta novembris Playboy esikaanel, kuid emast erinevalt poseeris ajakirjas ka alastifotol. 

Näitleja on eitanud mis tahes iluoperatsioone. Ta on väitnud, et tema noorusliku välimuse saladus on süsivesikuvaene ja gluteenivaba toit ning joogapoosid iga päev poolteist tundi. Raquel Welchi raamat "Total Beauty and Fitness Program" ja videod ilmusid 1984. aastal. Raamat sisaldab *hatha*-jooga treeninguprogrammi, näitleja vaateid tervislikule eluviisile ja toitumisele, aga ka isikliku elu teemasid.

Welch oli ka ärinaine: ta oli välja töötanud oma parukabrändi Hairuwear, samuti oli tal omanimeline ehete ja nahahooldustoodete sari.

Viited
------

1. ↑  Davison, Phil (May 12, 2011). "Lidia Gueiler Tejada: Politician who became only the West's second female president". The Independent. Retrieved March 17, 2020.
2. ↑   Welch, Diane (March 19, 2006). "The way we were – 'Fairest of the Fair' part of Del Mar's history". San Diego Union Tribune.
3. ↑   "'One Million Years B.C.' Presents a Nice Live Raquel Welch" (February 22, 1967). New York Times.
4. ↑  Raquel Welch, Glamour Girls of the Silver Screen, August 15, 2013
5. ↑  Raquel Welch: A Life in Pictures. Purple Cover. Retrieved September 5, 2018.
6. ↑  Hairuwear. Retrieved December 12, 2010.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Raquel Welch** |

* Iginoor Raquel Welch. Õhtuleht, 5. september 2005
* Raquel Welch Tenerifel
* Raquel Welchi parukad